แบงก์เมินขยายค้ำเอสเอ็มอี
ค้ำประกันเอสเอ็มอีส่อวุ่น แบงก์เมินเพิ่มค้ำหลังเงื่อนไขแบกหนี้เสีย 30%
23 มิ.ย. 2558

ค้ำประกันเอสเอ็มอีส่อวุ่น แบงก์เมินเพิ่มค้ำหลังเงื่อนไขแบกหนี้เสีย 30%
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย กล่าวถึงเงื่อนไขของกระทรวงการคลังที่ให้บรรษัทประกันสินเชื่ออุตสาหกรรมขนาดย่อม (บสย.) ขยายค้ำประกันสินเชื่อธุรกิจขนาดกลางและขนาดย่อม (เอสเอ็มอี) จาก 18% เป็น 30% แต่ธนาคารต้องรับภาระเมื่อเกิดหนี้เสีย 30% นั้น ไม่น่าเป็นผลดีต่อธนาคาร ซึ่งอาจไม่ขอร่วมมาตรการดังกล่าว
ทั้งนี้ เพราะเป้าหมายของการขอให้ขยายค้ำประกัน คือ ให้ บสย.ช่วยลดความเสี่ยงและธนาคารจะเป็นผู้คัดกรองลูกค้าเองเพื่อปล่อยสินเชื่อได้เพิ่มขึ้น แต่เมื่อต้องรับภาระมากขึ้นทำให้ธนาคารกลับมีความเสี่ยงเพิ่ม และลูกค้าก็มีภาระเพิ่มจากค่าธรรมเนียมเช่นกัน ซึ่งส่วนตัวมองว่าหากเป็นเช่นนี้ขอใช้มาตรการเดิมที่มีอยู่ดีกว่า
แหล่งข่าวจากธนาคารพาณิชย์ เปิดเผยว่า ธนาคารส่วนใหญ่ไม่เห็นด้วยที่จะเข้าไปรับภาระในสัดส่วน 30% โดยระบุว่าปกติแล้วธนาคารคัดกรองลูกค้าอย่างดีทำให้หนี้เสียทั้งระบบมีไม่ถึง 30% ของพอร์ตอยู่แล้ว ดังนั้น แม้จะออกมาตรการนี้มาคิดว่าไม่ช่วยให้แบงก์ลงมาปล่อยกู้เอสเอ็มอีได้มากขึ้น สู้ระบบเดิมไม่ได้ที่ช่วยได้มากกว่า เพราะหนี้เสียในระบบอย่างไรก็ไม่ถึง 18%
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ กล่าวว่า หาก บสย.ขยายการค้ำประกันเป็น 30% ธนาคารก็มั่นใจที่จะปล่อยสินเชื่อให้เอสเอ็มอีเพิ่มขึ้น จากที่ผ่านมาก็มีลูกค้าเข้าร่วมโครงการของ บสย.อยู่แล้ว อีกทั้งมาตรการนี้ช่วยเหลือตรงจุดกว่ามาตรการช่วยสตาร์ทอัพหรือไมโครไฟแนนซ์ แต่ช่วยเอสเอ็มอีทั้งระบบเข้าถึงแหล่งเงินทุนได้มากขึ้น
ทั้งนี้ สถานการณ์เอสเอ็มอีเริ่มมีสัญญาณฟื้นตัวบ้าง สะท้อนว่าเศรษฐกิจไทยผ่านจุดต่ำสุดมาแล้ว แต่ธนาคารยังต้องดูแลลูกค้าใกล้ชิด โดยในไตรมาสแรกได้ช่วยปรับโครงสร้างหนี้ ยืดเวลาชำระหนี้ให้ลูกค้าเป็นเงินประมาณ 1 หมื่นล้านบาท ขณะที่ยอดสินเชื่อปล่อยใหม่อยู่ที่ 3 หมื่นล้านบาท ปัจจุบันพอร์ตสินเชื่อเอสเอ็มอีรวม 3 แสนล้านบาท ส่วนหนี้ที่ไม่ก่อให้เกิดรายได้ (เอ็นพีแอล) ได้ควบคุมคุณภาพสินเชื่อใหม่เข้าไปช่วยลูกค้าที่มีสัญญาณอ่อนแอ รวมทั้งตัดขายเอ็นพีแอล ออกไปบางส่วนเพื่อควบคุมเอ็นพีแอลไม่ให้สูงขึ้น โดยไตรมาสแรกเอ็นพีแอลรวมอยู่ที่ 2.13%
แหล่งข่าวกระทรวงการคลังเปิดเผยว่า อาจมีการเสนอมาตรการดังกล่าวเข้า ครม.ได้วันที่ 23 มิ.ย.นี้
“แต่เราไม่รู้ว่าสมาคมธนาคารไทยที่รับข้อตกลงรับทราบหรือเข้าใจเงื่อนไขนี้หรือไม่ เกรงว่าอาจจะเข้าใจผิดเห็นว่าเป็น 30% เหมือนกัน และคิดว่าหากแบงก์เจอเงื่อนไขที่ต้องเข้ามารับผิด ก็คงไม่มีใครกล้าเข้าโครงการและเป้าหมายช่วยเอสเอ็มอีก็คงไม่บรรลุผล” แหล่งข่าวระบุ